Դուք ունեք 0 ընկեր

**«Դուք ունեք 0 ընկեր»** (), «Հարավային այգի մուլտսերիալի» («South Park») 199-րդ էպիզոդ (14-րդ սեզոնի 4-րդ սերիա), որը ցուցադրվել է 2010 թվականի ապրիլի 7-ին։ Էպիզոդում Քայլը, Քարթմանը և Քենիին ստեղծում են Սթենին ֆեյսբուքյան օգտահաշիվ, չնայած որ նա դեմ էր։ Սթենը դառնում է անչափ հայտնի՝ շնորհիվ ընկերության բազմաթիվ հայտերի։ Վերջում նա փորձում է ջնջել իր պրոֆիլը, սակայն հայտնվում է ֆեյսբուքի վիրտուալ աշխարհում։ Այս ընթացքում Քայլը փորձում է գտնել նոր ընկերներ ֆեյսբուքում այն բանից հետո, երբ սկսում է կորցնել իր ընկերներին, քանի որ ընկերացել է երրորդ դասարանի աշակերտի հետ, որին բոլորը համարում են անհաջողակ։

Էպիզոդի ռեժիսորը և սցենարիստն է շոուի համահեղինակ Թրեյ Փարքերը։ Միացյալ Նահանգներում այս էպիզոդը ստացել է TV-MA L վարկանիշ (խորհուրդ չի տրվում 17 տարեկանից ցածր անձանց, քանի որ պարունակում է ժառգոնային բառապաշար)։ Սթենի սյուժեն հղում է դեպի 1982 թվականին «Դիսնեյ» ստուդիայի կողմից թողարկված «Տրոն» ֆիլմին, որտեղ Սթենը մարմնավորում է Քևին Ֆլինի կերպարը։ Էպիզոդը նաև ծաղրապատճենում է CNBC ալիքի «Mad Money» հաղորդումը, Chatroulette.com կայքը և FarmVille խաղը։

«Դուք ունեք 0 ընկեր» էպիզոդը ընդհանուր առմամբ ստացել է դրական քննադատական գնահատականներ, և ըստ Nielsen Media Research-ի՝ այն պրեմիերայի հեռարձակման ժամանակ դիտել են 3 071 000 մարդ։

## Սյուժե
Քարթմանը, Քայլին և Քեննին նոր սիրած զբաղմունք ունեն՝ Ֆեյսբուք սոցիալական ցանցը։ Ընկերները մրցակցում են ընկերների թվաքանակով։ Նրանք անակնկալ են պատրաստում Սթենի համար՝ ստեղծելով նրա համար Ֆեյսբուքյան օգտահաշիվ։ Սթենը դեմ է, քանի որ չի ուզում ժամանակ անցկացնել սոցիալական ցանցում, բայց արագ հանձնվում է՝ զիջելով ընտանիքի և ընկերների ճնշմանը և ավելացնելով նրանց որպես ընկերներ։ Ռենդին խնդրում է Սթենին, որ նրան և իր տատիկին նույնպես գրանցի իր ընկերների ցանկում։ Սթենի ընկերների թիվը սկսում է աճել երկրաչափական պրոգրեսիայով։ Անծանոթ մարդիկ փողոցում մոտենում են Սթենին ու գոռում են նրա վրա, որովհետև նա նրանց չի ավելացրել ընկերների շարքին։ Բացի այդ, Սթենի հիասթափության համար՝ նրա ծնողները, հարազատները և նույնիսկ Վենդին վիրավորվում են նրանից՝ կարծելով, թե նա անտեսում է իրենց՝ հիմնվելով Սթենի Ֆեյսբուքում կատարած գործողությունների վրա։

Բայց ֆեյսբուքում կան նաև այնպիսի մարդիկ, որոնք ընդհանրապես ընկերներ չունեն։ Նրանցից մեկը երրորդ դասարանի անհաջողակ Քիփ Դրորդին է, որի ընկերների քանակը 0 է։ Քայլը կարեկցանքով ավելացնում է Քիփին ընկերների ցանկում։ Քիփը շատ է ուրախանում՝ նա գրեթե ամբողջ ժամանակը անցկացնում է ֆեյսբուքում-ում, նույնիսկ համակարգիչը տանում է կինո և այցելում է Քայլի վիրտուալ ֆերման։ Քիփի ծնողները, իմանալով դրա մասին, բառացիորեն կարծում են, թե Քայլը ապրում է ֆերմայում։ Սակայն այս ամենի պատճառով Քայլի ընկերների քանակը արագորեն նվազում է։ Ավելին, Քարթմանը գնում է ավելի հեռուն՝ բացում է իր փոդքասթը, որտեղ խորհուրդ է տալիս հրաժարվել Քայլի ընկերությունից և ավելացնել Քլայդին, որովհետև շուտով նրա ծննդյան օրն է, և նրա մայրն իր որդուն և ընկերներին կտանի «Կասա-Բոնիտա»։ Քայլը հասկանում է թե ինչումն է խնդիրը, բայց իր խղճահարության պատճառով չի կարողանում ջնջել Քիփին ընկերների շարքից։ Ընկերների կորուստը կանգնեցնելու հույսը կտրած՝ Քայլը դիմում է Քարթմանին խորհրդի համար։ Քարթմանը և Քայլը դիմում են Chatroulette.com կայքին նոր ընկերներ գտնելու նպատակով, սակայն բոլոր զրուցակիցները միայն վեբ-տեսախցիկի առաջ զբաղվում են հիմարությամբ։ Վերջապես, Քարթմանը գտնում է մեկ այլ հրեա տղայի՝ Իսայային, որը համաձայնվում է լինել Քայլի ընկերն ու մեծ ուրախություն պատճառում նրան։

Այս ընթացքում Սթենի ընկերների թիվը ֆեյսբուք սոցիալական ցանցում հասնում է 845,323-ի (նրանց թվում է նաև Քայլը, ով գրեթե բոլոր ընկերներին կորցրել է), սակայն մեծ մասին նա չի ճանաչում։ Սթենը հոգնում է ամեն ինչից և որոշում է ջնջել իր ֆեյսբուքյան օգտահաշիվը, սակայն երբ փորձում է դա անել, սոցիալական ցանցը թույլ չի տալիս նրան և քաշում է նրան վիրտուալ աշխարհ։ Այնտեղ Սթենը հանդիպում է բոլոր այն մարդկանց անձնագրերին, ում ճանաչում է, որոնք շփվում են իրար հետ հատուկ ժարգոնով։ Սթենին ստիպում են պայքարել անծանոթ անձի օգտահաշվի դեմ «Yahtzee» խաղում, որտեղ Սթենը հաղթում է։ Կայքը նրան հայտնում է, որ նա չպետք է հաղթեր, և հիմա ամեն ինչ ավելի դժվար է դարձնում։ Սթենը փախչում է և գտնում Քայլի ֆերման, մեղադրելով նրան, որ մեծ մասամբ հենց նրա պատճառով է հայտնվել ֆեյսբուքի աշխարհում։ Սթենը խնդրում է Կայլին ստուգել իր օգտահաշվի վիճակը, և Քայլը հայտնաբերում է, որ Սթենը տոնախմբություն է կազմակերպել Café World-ում։ Այնտեղ Սթենը հասկանում է, որ իր օգտահաշիվը իր դեմ է ապստամբել և ինքնուրույն է ապրում։ Այդտեղ Քայլի օգտահաշիվը հանդիպում է Իսայայի օգտահաշվին, որը հրաժարվում է լինել նրա ընկերը՝ Քիփի պատճառով, թեև նա ապրում է Նյու Յորքում և երբեք չի հանդիպել Քիփ Դորդիին։ Փորձելով հղկել իրավիճակը Քայլը վերջապես ջնջում է Քիփին՝ թողնելով  նրան առանց ընկեր։ Քիփը հուսահատվում է, քանի որ նրա միակ ընկերը հրաժարվում է նրանից։

Տոնախմբության ժամանակ Սթենը հանդիպում է իր սեփական ֆեյսբուքյան օգտահաշվին, որը նման է իրեն, բայց հսկայական չափերի է։ Նրանք սկսում են խաղալ «Yahtzee» և Սթենը կրկին հաղթում է։ Հաղթանակը վերադարձնում է Սթենին իրական աշխարհ։ Այժմ նա ֆեյսբուքում չունի ոչ մի ընկեր։ Ռենդին, նկատելով դա, հարցնում է որդուն՝ ինչ՞ու իրեն ջնջեց ընկերների ցանկից։ Սթենը բացատրում է, թե ինչ է պատահել և որ իր ընկերները գնացել են այլ տեղ։ Ռենդին չհանձնվելով հարցնում է՝ արդյո՞ք նրանք հիմա ընկերներ են, ինչին Սթենը պատասխանում է՝ «Հեռացիր, հայրիկ»։ Այդ ժամանակ, Քիփին, որը դեռ  ճնշված էր, այցելում են Սթենի ընկերները, և Քիփը ուրախությունից աշխարհով մեկ է լինում։

## Արտադրություն և մշակութային հղումներ
«Դուք ունեք 0 ընկեր» սերիայի սցենարիստն ու ռեժիսորը եղել է սերիալի համահեղինակ Թրեյ Փարքերը։ Սերիայի գաղափարը նա ստացել է ֆեյսբուքում գրանցվելուց հետո, երբ ինքն իսկապես ներգրավվել է այդ սոցիալական ցանցում, իսկ մարդիկ դժգոհել են նրա գործողություններից։ Նա ցանկացել է ստեղծել ինչ-որ նման բան՝ հիմնված «Տրոն» ֆիլմի վրա։ Սերիան ներառում է մի քանի նշանավոր հղումներ ֆեյսբուքի առցանց խաղերին, ինչպիսիք են «FarmVille», «Café World» և «Yahtzee»-ի թվային տարբերակը, որը ստեղծվել է Միլթոն Բրեդլիի կողմից։ Բացի այդ, ֆեյսբուքոի վիրտուալ աշխարհի շատ դրվագներ, ուր Սթենը հայտնվում է, ծաղրապատճենում են «Տրոն» ֆիլմը։ Սերիան նաև ծաղրում է Chatroulette վեբկայքը, մասնավորապես այն, որ շատ օգտատերեր օգտագործում են իրենց վեբ-տեսախցիկները՝ ցուցադրելու իրենց դատարկամտությունը։ Քարթմանի «Mad Friends» փոդքաստը ծաղրապատճենում է CNBC ալիքի ֆինանսական «Mad Money» շոուին, որը վարում է Ջիմ Քրեյմերը։ Սերիայի թողարկումից հետո իրական ֆեյսբուքում հայտնվել է հերոս Քիփ Դրորդիի օգտահաշիվը, որը ստացել է հարյուր հազարավոր ընկերներ։

## Գնահատականներ և թողարկում
«Դուք ունեք 0 ընկեր» սերիայի պրեմիերան տեղի է ունեցել 2010 թվականի ապրիլի 7-ին Միացյալ Նահանգներում Comedy Central ալիքով։ Սերիան ստացել է TV-MA L վարկանիշL։ Nielsen Media Research տվյալներով, պրեմիերայի ժամանակ այս սերիան դիտել է 3 071 000 հեռուստադիտող, ինչը դարձնում է այն երկրորդ ամենաապահովված հանդիսատես ունեցող երեկոյան շոուն հեռուստատեսությունում՝ «Պարզ ձևով» շոուից հետո։ Սերիան դիտել են նաև ավելի շատ մարդ, քան նախորդ «Օգտակար տապակված ճուտ» դրվագը։ Սերիան ստացել է 1,7 վարկանիշ 18-49 տարեկան հանդիսատեսի շրջանում և 5% բաժնեմաս, ինչն առաջ է նետել «Փեյն ընտանիքի տուն» սերիալի դրվագը տվյալ տարիքային խմբում հեռուստատեսության հանդիսատեսի շրջանում։

Սերիան ընդհանուր առմամբ ստացել է դրական քննադատական արձագանքներ։ Indiana Daily Student-ից Բրայան Ուելքը այն անվանել է «բավական հաճելի» և հումորով նշել, որ իր ֆեյսբուքի կարգավիճակը կասեր՝ «հույս ունեմ, որ 200-րդ (Հարավային այգի) դրվագը կլինի նույնքան լավ, որքան ֆեյսբուքի մասինն է»։ Entertainment Weekly-ից Քեն Թաքերը ասել է՝ «Կես ժամ նրանք խիստ ճշգրիտ են եղել իրենց նպատակի նկարագրությունում՝ ֆեյսբուքում նստած տարեց հանդիսատեսը (օրինակ՝ ծնողներ, պապիկներ ու տատիկներ), ինչպես նաև միայնակ երեխաները։ Ինչպես միշտ, Հարավային այգին չի գթում, երբ ծաղրում է բեյբի-բումերների սերնդին բնորոշ սովորույթները»։ IGN-ից Ռեմսի Իսլերը սերիային տվել է 9-ից 10 միավոր՝ նշելով, որ այն «հիասքանչ է սկիզբից մինչև վերջ և վերջին շատ տարիների լավագույն սերիաներից մեկն է»։ iF-ից Կարլոս Դելգադոն գնահատել է դրվագը՝ ասելով, որ ««Դուք ունեք 0 ընկեր»-ն ունի բավականին լավ հումոր, ինտելեկտ և հեգնանք՝ համապատասխանելու Հարավային այգու ցանկացած դրվագի։ Գուցե այն արդեն դասակա՞ն է դարձել»։ New York Daily News-ի Քրիստինա Էվերեթը անվանել է սերիան «ուրախ, բայց միևնույն ժամանակ նաև հուզիչ», ավելացնելով, որ Քիփ Դրդիի կերպարն «սիրունիկ էր»։

Կային նաև բացասական արձագանքներ։ TV Fanatic-ը սերիային տվել է 5-ից 3 միավոր՝ նշելով, որ «էպիզոդում չափազանց շատ ֆեյսբուք կար» և որ «դա լավ ծաղրապատճե էր և պարզապես միջին սերիա, որը կարող էր ունենալ ավելի շատ «զվարճալի պահեր»»։ Բացի այդ, The A.V. Club-ից Թոդ Վան դեր Վերֆֆը սերիային տվել է D+ գնահատական՝ նշելով որ «մեծամասամբ բոլոր կատակները ֆեյսբուքի մասին հիմնված էին այն ժամանակաշրջանի վրա, երբ ֆեյսբուքն առաջին անգամ ներխուժեց մեր կյանք։ Թվում է՝ 2013-ին մեզ սպասվում է սերիա Twitter-ի մասին»։

«Դուք ունեք 0 ընկեր» սերիան, ինչպես նաև «Հարավային այգի» սեզոն 14-ի ևս տասներեք դրվագներ, թողարկվել են ԱՄՆ-ում 2011 թվականի ապրիլի 26-ին՝ երեք DVD սկավառակով և երկու Blu-ray սկավառակով։

## Ծանոթագրություններ

## Արտաքին հղումներ
* 
* 

Կատեգորիա:Ֆեյսբուք
Կատեգորիա:Ֆիլմեր սոցիալական մեդիայի մասին